**Pracovný zošit č. 5**

Manuál pre rodičov

Úloha č. 2

Paralely, ktoré vyhľadávate, sú nasledovné:

* Smutný Aslan = Getsemany
* Sprevádzaho Lucy a Susan = Peter, Jakub a Ján v Getsemanoch
* Poslednú časť cesty ale ide sám… = Peter a Ján, keď sledujú Ježiša až do domu Kajfáša a potom až na Golgotu (tam už len Ján)
* Nepriatelia sa Mu vysmievajú = bičovanie, korunovanie tŕním, výsmech u Herodesa,…
* Aslan nič nehovorí = rovnako aj Ježiš
* Kamenný stôl = Kríž
* Prebodnú Ho = Vojak prebodne Ježišovo Telo na kríži

Úloha č. 3

Paralely, ktoré vyhľadávate, sú nasledovné:

* Po smrti ostal ležať na Kamennom stole = Ježišovo Telo sňali z Kríža (Mária, Ján, Nikodém, Jozef z Arimatie) a uložili Ho do hrobu
* Pri Jeho tele boli Susan a Lucia = Mária, Ján, Nikodém, Jozef z Arimatie
* Bol mŕtvy celú noc = Bol mŕtvy tri dni (od Piatku poobedia až do svitania v nedeľu)
* Kamenný stôl sa rozlomil = Anjel odvalil kameň z prázdneho hrobu
* Aslan sa objavil živý a nádhernejší = podobne aj Ježiš Vzkriesený

Úloha č. 4

Dôležité je detským spôsobom vysvetliť dieťaťu fakt, že v ľudských dejinách jestvovalo množstvo pokusov vytvoriť Raj na Zemi. Nakoniec to ale vždy dopadlo veľmi zle:

* **Veľká francúzska revolúcia** skončila masakrami na gilotínach (16 000 popravených + 800 000 obetí len za vlády jakobínov) a následne uvrhla Európu do chaosu napoleonských vojen.
* **Nacizmus** – namiesto Raja pre veľkonemecký národ skončil pohromou. Samotní nacisti zlikvidovali počas svojej vlády zhruba 17 000 000 ľudí. Vojna, ktorá vypukla, zvýšila tento počet na zhruba 50 000 000 obetí – nerátajúc ranených a inak postihnutých.
* **Komunizmus** – Len Lenin a Stalin majú na svedomí zhruba 32 000 000 obetí. V Číne Mao Ce Tung približne 40 000 000 mŕtvych. Okrem toho bola vyše miliarda ľudí inak poznačená komunistickým terorom. Všeobecne je komunizmus vyhodnocovaný ako najväčšia ľuďmi spôsobená pohroma v dejinách ľudstva.
* **Severná Kórea**, kde vládne totalitný komunistický režim a ľudia hladujú, **Irak**, kde namiesto plánovanej demokracie stojíme na prahu občianskej vojny, **Afganistan**, kde je to podobne, **Irán**, ktorý po islamskej revolúcii upadol do neslobody a totality,… To sú príklady, ktoré poznáme už zo súčasnosti.

Všetky tieto pokusy ukazujú na jedno: že bez zmeny srdca človeka sa Raj na zemi nikdy konať nemôže. Srdcia však môže zmeniť a uzdraviť iba Boh! Bez Neho to jednoducho nejde…

Úloha č. 6

Ak by ste mali problém s vyhľadávaním Šavlovho príbehu v Biblii, tu je uvedený kompletne:

**Sk 6:8-15** 8 Štefan, plný milosti a sily, robil veľké divy a znamenia medzi ľudom. 9 Tu vstali niektorí z takzvanej synagógy Libertíncov, Cyrénčanov a Alexandrijčanov a z tých, čo boli z Cilície a Ázie, a hádali sa so Štefanom. 10 Ale neboli schopní čeliť múdrosti a Duchu, ktorým hovoril. 11 Podstrčili teda mužov, ktorí hovorili: "Počuli sme, že hovoril rúhavé slová proti Mojžišovi a proti Bohu." 12 Pobúrili ľud, starších a zákonníkov, zbehli sa, zdrapli ho a zaviedli pred veľradu. 13 Tu postavili falošných svedkov, ktorí hovorili: "Tento človek neprestáva hovoriť proti svätému miestu a proti Zákonu. 14 Počuli sme, ako hovoril, že Ježiš, ten Nazaretský, zborí toto miesto a zmení obyčaje, ktoré nám odovzdal Mojžiš." 15 Všetci, čo sedeli vo veľrade, uprene naňho hľadeli a videli, že jeho tvár je ako tvár anjela.

**Sk 7:58 - 8:3** 58 Vyhnali ho za mesto a kameňovali. Svedkovia si odložili šaty k nohám mladého muža, ktorý sa volal Šavol. 59 Štefana kameňovali a on sa modlil: "Pane Ježišu, prijmi môjho ducha." 60 Potom si kľakol a zvolal veľkým hlasom: "Pane, nezapočítaj im tento hriech." A len čo to povedal, zomrel.

Šavol schvaľoval, že ho zabili. V ten deň sa začalo veľké prenasledovanie cirkvi v Jeruzaleme a všetci sa okrem apoštolov rozpŕchli po krajoch Judey a Samárie. 2 Štefana pochovali bohabojní muži a veľmi nad ním plakali. 3 Ale Šavol ničil Cirkev, vnikal do domov a odvláčal mužov i ženy a dával ich do väzenia.

**Sk 9:1-31** Išiel teda k veľkňazovi 2 a vyžiadal si od neho listy pre synagógy v Damasku, aby mohol stúpencov tejto Cesty, mužov i ženy, ak tam dajakých nájde, v putách priviesť do Jeruzalema. 3 Ako šiel a blížil sa k Damasku, zrazu ho zalialo svetlo z neba. 4 Padol na zem a počul hlas, ktorý mu hovoril: "Šavol, Šavol, prečo ma prenasleduješ?" 5 On povedal: "Kto si, Pane?" A ten: "Ja som Ježiš, ktorého ty prenasleduješ. 6 Ale vstaň, choď do mesta a povedia ti, čo máš robiť." 7 Muži, čo ho sprevádzali, stáli ako ohromení, lebo hlas počuli, ale nikoho nevideli. 8 Šavol vstal zo zeme, otvoril oči, ale nič nevidel. Vzali ho teda za ruku a zaviedli do Damasku. 9 Tri dni nevidel a nejedol, ani nepil. 10 V Damasku bol istý učeník menom Ananiáš, a Pán ho vo videní oslovil: "Ananiáš!" On povedal: "Tu som, Pane." 11 A Pán jemu: "Vstaň a choď do ulice, ktorá sa volá Rovná, a v Júdovom dome vyhľadaj Šavla prímením Tarzského; práve sa modlí 12 a vidí muža menom Ananiáša, ako vchádza a vkladá naň ruky, aby sa mu vrátil zrak." 13 No Ananiáš odpovedal: "Pane, od mnohých som počul o tomto mužovi, koľko zla narobil tvojim svätým v Jeruzaleme. 14 Aj tu má moc od veľkňazov poviazať všetkých, čo vzývajú tvoje meno." 15 Ale Pán mu povedal: "Len choď, lebo jeho som si vyvolil za nádobu, aby zaniesol moje meno pohanom aj kráľom i synom Izraela; 16 a ja mu ukážem, koľko musí trpieť pre moje meno." 17 Ananiáš teda šiel a vošiel do domu, vložil naň ruky a povedal: "Brat Šavol, poslal ma Pán Ježiš, ktorý sa ti zjavil na ceste, keď si šiel sem, aby si zasa videl a aby ťa naplnil Duch Svätý." 18 Hneď mu spadli z očí akoby lupiny a vrátil sa mu zrak. Tu vstal a dal sa pokrstiť. 19 Potom prijal pokrm a zosilnel. Niekoľko dní zostal s učeníkmi v Damasku 20 a hneď v synagógach ohlasoval Ježiša, že je Božím Synom. 21 Všetci, čo počúvali, žasli a vraveli: "Nie je to ten, čo v Jeruzaleme prenasledoval tých, čo vzývali toto meno? A neprišiel sem na to, aby ich v putách odviedol k veľkňazom?" 22 Ale Šavol bol čoraz silnejší a miatol Židov, čo bývali v Damasku, lebo dokazoval, že toto je Mesiáš. 23 Keď uplynulo viac dní, Židia sa uzniesli, že ho zabijú. 24 Ale Šavol sa o ich úkladoch dozvedel. Vo dne i v noci strážili brány, aby ho mohli zabiť. 25 No jeho učeníci ho v noci vzali a v koši ho spustili cez hradby. 26 Keď prišiel do Jeruzalema, pokúšal sa spojiť s učeníkmi, ale všetci sa ho báli, lebo neverili, že je učeníkom. 27 Tu sa ho ujal Barnabáš, zaviedol ho k apoštolom a porozprával im, ako na ceste videl Pána a že s ním hovoril a ako smelo si v Damasku počínal v Ježišovom mene. 28 A žil s nimi v Jeruzaleme a smelo si počínal v Pánovom mene. 29 Rozprával a prel sa aj s Helenistami a oni ho chceli zabiť. 30 Keď sa to dozvedeli bratia, zaviedli ho do Cézarey a poslali do Tarzu. 31 A Cirkev mala pokoj po celej Judei, Galilei a Samárii; upevňovala sa, žila v bázni pred Pánom a rástla v úteche Svätého Ducha.

Úloha č. 7

Cieľom je pochopiť, že CIRKEV (zhmotnená vo FARNOSTI) nie je len nejaké územie. Ani to nie je klub, kde sa všetci občas zídeme v kostole a zúčastníme sa nejakého obradu.

* Je to SPOLOČENSTVO ĽUDÍ – skutočná družina, klan, „kompánia“, nazvime si to ako chceme, ale vždy to vyznačuje fakt, že sú to ľudia zhromaždení za nejakým účelom. Vyjadruje to aj pôvodné slovo, ktoré Biblia v gréčtine (Nový zákon je pôvodne napísaný grécky) na označenie Cirkvi používa: *ecclesia* – zhromaždenie ľudu, zvolaných zo svojich domov na verejné priestranstvo za nejakým konkrétnym verejným účelom. Môže to byť zhromaždenie občanov, ktorí sa schádzajú, aby sa radili, ustanovovali a spravovali svoje mesto, ale môže to byť aj armáda – aj tento odtieň môže mať slovo „ecclesia“, keď zahŕňa zhromaždenie občanov, idúcich do vojny brániť svoju vlasť. Gréci, idúci k Termopylám brániť vlasť pred Peržanmi – to bola skutočná *ekklesia*, cirkev v pôvodnom význame slova!
* ODDANÝCH KRISTOVI – úplne Mu patria. Nasledujú Ho. Konajú Jeho poslanie. Sú to Jeho rytieri a dámy, Jeho dvor, Jeho druhovia a spolupracovníci, spolubojovníci! V tom je rozdiel medzi „zástupmi“, ktoré sa prišli na Ježiša pozrieť, vypočuli si Ho, nechali sa uzdraviť – a potom sa vrátili domov; a medzi „učeníkmi – kresťanmi“ (porov. Sk 11,26), ktorí Ježiša nasledujú, sú Mu oddaní a sú Jeho skutočnou Družinou, Jeho opravdivou rodinou!

**PREKLAD TEXTU ZO ZJAVENIA:**

* Kmene Izraela = Boh cez Mojžiša uzatvoril Starú zmluvu s Izraelom. Dvanásť kmeňov znamenalo „Celý Izrael“. Nová Zmluva je uzatvorená s celým ľudstvom. Dvanásť kmeňov „Nového Izraela“ znamená „Celé ľudstvo“.
* 144 000 = 12 × 12 × 1000. 12 je číslo plnosti, úplnosti, 1000 symbolizuje veľký počet. Znamená to niečo ako „Úplne všetci, ktorí tam mali patriť a bolo ich veľmi veľa“
* Pečať = Tri významy: Vlastníctvo: Sú „majetkom“, vlastníctvom Boha. Ochrana: sú pod Jeho ochranou, Zlý im už nemôže ublížiť. Duch Svätý: sú ním naplnení.
* Baránok = Kristus
* Pieseň = spôsob života podľa Evanjelia. Nedokáže ho žiť nik, iba kresťania, naplnení Duchom Svätým.
* Nepoškvrnení = nezrádzajú Ježiša a Jeho Evanjelium kvôli ničomu a nikomu, sú Mu úplne e bezvýhradne oddaní.
* Nasledujú Baránka kamkoľvek ide = nepotrebuje komentár…